TPCH ยัน TPOLY ลดถือหุ้นไม่กระทบธุรกิจ ย้ำเป้า 3 ปีรายได้-กำไรโตมั่นคง
TPCH ยัน TPOLY ลดถือหุ้นไม่กระทบธุรกิจ ย้ำเป้า 3 ปีรายได้-กำไรโตมั่นคงตามแผนการก่อสร้างโรงไฟฟ้าชีวมวลให้ได้ 200 เมกะวัตต์ภายในปี 63
20 ต.ค. 2558

นายเชิดศักดิ์ วัฒนวิจิตรกุล กรรมการผู้จัดการใหญ่ บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH  เปิดเผยว่า การที่บริษัท ไทยโพลีคอนส์ จำกัด (มหาชน) หรือ TPOLY ได้ลดสัดส่วนการถือหุ้นในบริษัทลงด้วยการขายหุ้นออกบางส่วนนั้น จะไม่กระทบต่อการดำเนินธุรกิจของบริษัท โดยยังเชื่อมั่นว่าในช่วง 3 ปีรายได้และกำไรเติบโตอย่างมั่นคง ตามแผนการก่อสร้างโรงไฟฟ้าชีวมวลให้ได้ 200 เมกะวัตต์ภายในปี 63
“สาเหตุที่ TPOLY ขายหุ้น TPCH ออกมา เพราะมีวัตถุประสงค์หลักสองข้อคือ ต้องการเงินทุน ใช้สำหรับการขยายธุรกิจในอนาคตและเพื่อล้างขาดทุนให้บริษัทมีกำไรและก่อให้เกิดประโยชน์สูงสุดต่อบริษัท ในส่วนของ TPCH เองไม่ได้กังวลเกี่ยวกับประเด็นนี้ เพราะยังมีนักลงทุนสถาบัน กองทุนให้ความสนใจที่จะเข้ามาถือหุ้น TPCH ซึ่งตอนนี้ก็ยังคงเปิดกว้างสำหรับคนที่สนใจจะเข้ามาถือหุ้นของ TPCH และที่สำคัญการขายหุ้นออกโดย TPOLY ได้ระบุชัดเจนอยู่แล้วว่าจะเลือกขายนักลงทุนสถาบันหรือนักลงทุนที่ต้องการถือลงทุนระยะยาวและต้องเป็นผู้ที่มีศักยภาพช่วยส่งเสริมเกื้อกูลธุรกิจของ TPCH ได้ด้วย”นายเชิดศักดิ์ กล่าว  
ทั้งนี้ บริษัทมีแผนการดำเนินงานที่ชัดเจนคือก่อสร้างโรงไฟฟ้าชีวมวลให้ได้ 200 เมกะวัตต์ ภายในปี 63 โดยจะเน้นในพื้นที่ภาคใต้เป็นหลัก เนื่องจากมีประสบการณ์และความชำนาญในการทำงานในพื้นที่ดังกล่าวมาอย่างยาวนาน ประกอบกับมีการวาง กลยุทธ์บริหารจัดการเรื่องวัตถุดิบในการผลิตไฟฟ้าชีวมวลที่เพียงพอสำหรับการดำเนินงานในระยะยาวอีกด้วย
โดยปัจจุบัน TPCH มีบริษัทย่อยด้วยกัน 7 บริษัท โดยแบ่งออกเป็น 2 ส่วน ประกอบด้วยโรงไฟฟ้าที่ขายไฟฟ้าแล้วมีกำลังการผลิตเสนอขายจำนวน 17 เมกะวัตต์ คือโรงไฟฟ้าชีวมวลช้างแรก ไบโอเพาเวอร์ (CRB) และโรงไฟฟ้าชีวมวล แม่วงศ์ เอ็นเนอยี่ (MWE) อยู่ระหว่างขั้นตอนของการก่อสร้างมีกำลังการผลิต 40 เมกะวัตต์  และอยู่ระหว่างการพัฒนาโครงการมีกำลังการผลิตจำนวน 46 เมกะวัตต์
 “อีก 3 ปี ภาพของ TPCH ก็จะเติบโตทั้งรายได้และกำไร โดยเป็นการเติบโตที่มั่นคงแน่นอน เพราะบริษัทฯมีสัญญาซื้อขายไฟฟ้าที่แน่นอน ส่วนโรงไฟฟ้าที่ล่าสุดจ่ายไฟฟ้าได้แล้วและทำให้บริษัทสามารถรับรู้รายได้ทันทีคือ  แม่วงศ์ เอ็นเนอยี่ ซึ่งจะเป็นอีกปัจจัยสำคัญที่ช่วยผลักดันให้ผลประกอบการในช่วงที่เหลือของปีนี้ออกมาในทิศทางที่ดี เนื่องจากโรงไฟฟ้าดังกล่าว จะขายไฟฟ้าในรูปแบบใหม่คือระบบ Feed in Tariff  (FiT) แทนที่ระบบ Adder”นายเชิดศักดิ์  กล่าว
อนึ่ง วานนี้(19 ต.ค.) คณะกรรมการ TPOLY อนุมัติให้ขายหุ้น TPCH จำนวน 9.35% ของหุ้นที่จำหน่ายได้แล้วทั้งหมดของ TPCH ให้แก่นักลงทุนที่สนใจโดยตรง และขายผ่านระบบการซื้อขายของตลาดหลักทรัพย์แห่งประเทศไทย  ซึ่งจะเป็นนักลงทุนสถาบันเป็นหลัก โดยภายหลังการขายหุ้นในครั้งนี้ TPOLY จะถือหุ้นใน TPCH สัดส่วน 41.26% และบริษัทยังไม่มีแผนที่ลดสัดส่วนการถือหุ้นลงอีกในอนาคตอันใกล้นี้ เนื่องจากมีนโยบายที่จะรักษาสัดส่วนการถือหุ้นใน TPCH ไม่ต่ำกว่า 40%       
 
 
 